जावरा में इंजीनियरिंग कॉलेज का मुद्दा विधानसभा में उठा
यहां पोलिटेक्निक काॅलेज तो है लेकिन इंजीनियरिंग की पढ़ाई कर इसकी डिग्री लेने के लिए युवाओं को इंदौर-उज्जैन की दौड़ लगाना पड़ रही है। इसलिए जावरा में ही इंजीनियरिंग कॉलेज शुरू किया जाए तो युवाओं को फायदा होगा। विधायक डॉ. राजेंद्र पांडेय ने यह मांग विधानसभा में की।
तकनीकी शिक्षा मंत्री दीपक जोशी ने कहा सदन में कहा इंजीनियरिंग महाविद्यालय संचालन करने के लिए अखिल भारतीय तकनीकी शिक्षा परिषद के अलग मापदंड है। इसलिए मामला दिखवाएंगे। मंत्री ने कहा तकनीकी शिक्षा विभाग की नीति अनुसार प्रत्येक विकासखंड में एक आईटीआई स्थापित करने की योजना है। इस पर काम हो रहा है। प्रदेश में अभी 64 विकासखंड में आईटीआई नहीं है। विधायक डॉ. पांडेय ने रतलाम, जावरा व सैलाना जेल में क्षमता से अधिक कैदी का मामला उठाया। जेल मंत्री कुसुम महदेले ने बताया रतलाम जिला जेल व सैलाना उपजेल में क्षमता से अधिक कैदी है। लेकिन रतलाम में 20 व जावरा एवं सैलाना में स्वीकृत बल से 9-9 पद खाली है। कैदियों के सुधार के लिए शिक्षा, योग प्रशिक्षण आदि कार्यक्रम नियमित किए जा रहे है। सुरक्षा उपायों पर काम चल रहा है। पशु चिकित्सा से जुड़े एक अन्य प्रश्न पर पशुपालन मंत्री अंतरसिंह आर्य ने बताया तीन साल में जावरा विस क्षेत्र में 9 पशु चिकित्सालय, औषधालय की स्वीकृति मिली है। कालूखेड़ा, सुखेड़ा, पिपल्याजोधा में पशु चिकित्सालय और उपरवाड़ा, सुजापुर, बड़ायला चौरासी, असावती, बंडवा, गोंदीधर्मसी में औषधालय स्वीकृत हुए है। यहां पशुओं के उपचार की समुचित व्यवस्था है।
bho_Deva hin_Deva hin_Deva